Oorwinning in hof vir Middelburg-inwonersDie Steve Tshwete -plaaslike munisipaliteit se kantoor in Middelburg. (Foto: CoGTA/Facebook) Die inwoners van Middelburg in Mpumalanga het Dinsdag ŉ oorwinning in die hof behaal toe ŉ aansoek om ŉ dringende interdik om die sporadiese munisipale stakings in die dorp stop te sit en dienslewering te herstel, toegestaan is. “Die hof het beslis dat die stakers nie mag voortgaan met enige onwettige of onregmatige staking nie,” het die prokureur, André Brandmuller, aan Maroela Media bevestig. Brandmuller het verlede week die aansoek in sy persoonlike hoedanigheid as ŉ inwoner van Middelburg voor die hof gebring in ŉ poging om normale toestande op die dorp te herstel. Munisipale werkers van die Steve Tshwete- plaaslike munisipaliteit neem al vir die afgelope 11 maande sporadies aan stakings deel wat elke keer talle dienste tot stilstand ruk. Die jongste staking het egter gewelddadig geraak toe veiligheidswagte, wat deur die munisipaliteit aangestel is om sy infrastruktuur te beskerm, glo vier betogers geskiet het wat onregmatig toegang tot sy kantore probeer verkry het. Een van die betogers is in die proses dood. ŉ Afsonderlike strafregtelike saak is teen een van die veiligheidswagte aanhangig gemaak en hy is intussen borgtog toegestaan. Die hof het Dinsdagoggend gesê betogers mag nie ander munisipale werkers wat opdaag vir werk intimideer nie. Die betogers mag ook nie op enige wyse met die dienslewering van die munisipaliteit inmeng nie, aangesien die munisipaliteit nou daarmee gelas is om dadelik dienslewering op die dorp te hervat. Inwoners moes sonder voldoende vullisverwydering en allerlei ander broodnodige dienste klaarkom sedert die jongste staking sowat ŉ maand gelede opgevlam het. Die hof het ook die polisie verplig om uitvoering te gee aan die interdik en teen enige nienakoming van die bevel op te tree. “Indien die betrokkenes nie gehoor gee aan die bevel nie, geld dit as minagting van die hof. Die betogers moet daarvan verseker wees dat nóg ek nóg SG Coal, wat ook ŉ applikant in die saak is, agteroor sal sit as dit gebeur. Mense sal aanspreeklik gehou word as hulle die bevel verontagsaam.” Brandmuller voer aan dat hierdie interdik die eerste stap is om die onwettige optrede van die werkers stop te sit en om “terug te keer na normale toestande en dienslewering”. “Ek het geen probleem met enigiemand wat staak nie, solank dit regmatig gedoen word,” sê hy. “Die dorp en sy inwoners kan dus nie verder gyselaar gehou word nie.” Brandmuller het in die laaste deel van sy aansoek gevra dat die stadsraad ontbind word. Hy is van mening dat lede van die raad versuim het om te verseker dat dienste aan belastingbetalers gelewer word. Die hof het Dinsdag dié deel van die aansoek uitgestel en die betrokke raadslede die geleentheid gegee om beëdigde verklarings af te lê, waarna enige party die saak vir beregting kan stel. Die bepaling van koste is voorbehou met betrekking tot die bogenoemde uitstel. Intussen duur samesprekings tussen die munisipale bestuur en verteenwoordigers van die werkers se vakbonde voort.